Document ID: 32008R0027

ΚΑΝΟΝΙΣΜΌΣ (ΕΚ) αριθ. 27/2008 ΤΗΣ ΕΠΙΤΡΟΠΉΣ
της 15ης Ιανουαρίου 2008
όσον αφορά το άνοιγμα και τον τρόπο διαχείρισης ορισμένων ετήσιων δασμολογικών ποσοστώσεων για τα προϊόντα τα οποία υπόκεινται στους κωδικούς ΣΟ 0714 10 91, 0714 10 99, 0714 90 11 και 0714 90 19 καταγωγής ορισμένων τρίτων χωρών άλλων από την Ταϊλάνδη
(Κωδικοποιημένη έκδοση)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV.6 της GATT (1), και ιδίως το άρθρο 1 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2449/96 της Επιτροπής, της 18ης Δεκεμβρίου 1996, όσον αφορά το άνοιγμα και τον τρόπο διαχείρισης ορισμένων ετήσιων δασμολογικών ποσοστώσεων κατά το 1996 για τα προϊόντα τα οποία υπόκεινται στους κωδικούς ΣΟ 0714 10 91, 0714 10 99, 0714 90 11 και 0714 90 19 καταγωγής ορισμένων τρίτων χωρών άλλων από την Ταϊλάνδη (2), έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
(2)
Η Κοινότητα ανέλαβε την υποχρέωση, στο πλαίσιο των πολυμερών εμπορικών διαπραγματεύσεων της Διεθνούς Οργάνωσης για το Εμπόριο (ΔΟΕ), να ανοίξει ορισμένες ετήσιες δασμολογικές ποσοστώσεις για τα προϊόντα τα οποία υπόκεινται στους κωδικούς ΣΟ 0714 10 91, 0714 10 99, 0714 90 11 και 0714 90 19 και τα οποία προέρχονται από την Ινδονησία, τη Λαϊκή Δημοκρατία της Κίνας (Κίνα), άλλα συμβαλλόμενα μέρη της ΔΟΕ εκτός από την Ταϊλάνδη, και ορισμένες τρίτες χώρες οι οποίες δεν είναι μέλη της ΔΟΕ. Στο πλαίσιο των ποσοστώσεων αυτών, ο τελωνειακός δασμός περιορίζεται σε 6 % κατ’ αξίαν. Τις ποσοστώσεις αυτές πρέπει να τις ανοίξει σε πολυετή βάση και να τις διαχειριστεί η Επιτροπή.
(3)
Πρέπει να διατηρηθεί το σύστημα διαχείρισης το οποίο διασφαλίζει ότι μόνον τα προϊόντα τα οποία προέρχονται από την Ινδονησία και την Κίνα μπορούν να εισαχθούν στο πλαίσιο των ποσοστώσεων που έχουν χορηγηθεί στις χώρες αυτές. Κατά συνέπεια, η έκδοση πιστοποιητικού εισαγωγής πρέπει να συνεχίσει να υπόκειται στην προσκόμιση πιστοποιητικών για την εξαγωγή τα οποία εκδίδουν οι αρχές αυτών των δύο χωρών και των οποίων υποδείγματα έχουν κοινοποιηθεί στην Επιτροπή. Όσον αφορά τα προϊόντα τα προερχόμενα από το Βιετνάμ, σύμφωνα με μία πρακτική η οποία εφαρμόζεται εδώ και αρκετά χρόνια, η αίτηση πιστοποιητικού εισαγωγής υπόκειται, μεταξύ άλλων διατάξεων, και στην προσκόμιση βεβαίωσης η οποία εκδίδεται με πρωτοβουλία της χώρας εξαγωγής.
(4)
Το σύστημα εισαγωγών στην κοινοτική αγορά των εν λόγω προϊόντων, η διαχείριση των οποίων γίνεται κατά παράδοση στη διάρκεια ενός ημερολογιακού χρόνου, πρέπει να διατηρηθεί.
(5)
Η εισαγωγή των προϊόντων με κωδικούς ΣΟ 0714 10 91, 0714 10 99, 0714 90 11 και 0714 90 19 υπόκεινται στην προσκόμιση πιστοποιητικού εισαγωγής του οποίου οι κοινές λεπτομέρειες εφαρμογής θεσπίζονται με τον κανονισμό (ΕΚ) αριθ. 1291/2000 της Επιτροπής (4). Ο κανονισμός (ΕΚ) αριθ. 1342/2003 της Επιτροπής (5), προσδιορίζει τις ειδικές λεπτομέρειες του καθεστώτος πιστοποιητικών στον τομέα σιτηρών και ρυζιού.
(6)
Είναι σκόπιμο να εφαρμοστούν οι συνήθεις συμπληρωματικοί κανόνες για τη διαχείριση τέτοιου είδους ποσοστώσεων σε θέματα κυρίως υποβολής αιτήσεων και έκδοσης πιστοποιητικών καθώς και της παρακολούθησης των πραγματικών εισαγωγών.
(7)
Ειδικότερα, θα πρέπει να εξασφαλίζεται η προέλευση των προϊόντων υπάγοντας την έκδοση πιστοποιητικών εισαγωγής στην προσκόμιση πιστοποιητικών προέλευσης τα οποία εκδίδουν οι ενδιαφερόμενες χώρες· ότι, ωστόσο, δεν απαιτείται πιστοποιητικό προέλευσης για τα προϊόντα τα οποία προέρχονται από την Κίνα.
(8)
Προκειμένου να διασφαλιστεί η ορθή διαχείριση των εν λόγω καθεστώτων, η αίτηση πιστοποιητικού εισαγωγής δεν μπορεί να αναφέρεται σε ποσότητα ανώτερη από εκείνη η οποία αναφέρεται στο έγγραφο το οποίο πιστοποιεί τη φόρτωση και τη θαλάσσια μεταφορά προς την Κοινότητα. Πρέπει, επίσης, σε ορισμένες περιπτώσεις, να ορισθεί μεγίστη ποσότητα ανά αίτηση και να θεσπιστεί διάταξη σύμφωνα με την οποία, σε καμία περίπτωση, η αίτηση δεν μπορεί να αφορά ποσότητα ανώτερη από εκείνη για την οποία προσκομίσθηκαν οι προαναφερθείσες αποδείξεις.
(9)
Σε περίπτωση κατά την οποία οι ποσότητες που πράγματι φορτώθηκαν φαίνεται ότι είναι ελαφρώς ανώτερες από τις ποσότητες που αναφέρονται στα πιστοποιητικά εισαγωγής, θα πρέπει να θεσπιστούν τα κατάλληλα μέτρα για να διασφαλιστεί η θέση σε ελεύθερη κυκλοφορία των πλεονασματικών ποσοτήτων αμέσως μόλις το κράτος από το οποίο προέρχονται τα προϊόντα είναι σε θέση να εγγυηθεί τη διοικητική διαχείριση των σχετικών ρυθμίσεων. Φαίνεται ότι η Ινδονησία και η Κίνα μπορούν πράγματι να τύχουν αυτού του περιθωρίου ανοχής.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ Ι
ΠΟΣΟΣΤΏΣΕΙΣ
Άρθρο 1
Από την 1η Ιανουαρίου 1997 ανοίγονται οι ακόλουθες ετήσιες δασμολογικές ποσοστώσεις εισαγωγής, για τα προϊόντα τα οποία υπάγονται στους κωδικούς ΣΟ 0714 10 91, 0714 10 99, 0714 90 11 και 0714 90 19, με τελωνειακό δασμό 6 % κατ’ αξία:
α)
ποσόστωση 825 000 τόνων για τα εν λόγω προϊόντα τα οποία προέρχονται από την Ινδονησία·
β)
ποσόστωση 350 000 τόνων για τα εν λόγω προϊόντα τα οποία προέρχονται από τη Λαϊκή Δημοκρατία της Κίνας (Κίνα)·
γ)
ποσόστωση 145 590 τόνων για τα εν λόγω προϊόντα τα οποία προέρχονται από άλλα κράτη μέλη της διεθνούς οργάνωσης εμπορίας (ΔΟΕ), εκτός της Ταϊλάνδης·
δ)
ποσόστωση 32 000 τόνων για τα εν λόγω προϊόντα τα οποία προέρχονται από άλλες χώρες μη μέλη της ΔΟΕ, από τους οποίους 2 000 τόνοι πρόκειται να εισαχθούν ως προϊόντα προοριζόμενα για ανθρώπινη κατανάλωση, ήδη συσκευασμένα με καθαρό περιεχόμενο το οποίο δεν υπερβαίνει τα 28 χιλιόγραμμα, είτε νωπά και ολόκληρα, είτε κατεψυγμένα δίχως περικάρπιο, ακόμη και τεμαχισμένα.
Οι ποσοστώσεις που αναφέρονται στα στοιχεία α), β) και γ) του πρώτου εδαφίου αφορούν αντιστοίχως τους αύξοντες αριθμούς 09.4009, 09.4010 και 09.4011.
Για την ποσόστωση που αναφέρεται στο στοιχείο δ) του πρώτου εδαφίου οι αύξοντες αριθμοί 09.4021 και 09.4012 ορίζονται αντιστοίχως για το τμήμα της ποσόστωσης που προορίζεται για εισαγωγή προϊόντων των ειδών που χρησιμοποιούνται για ανθρώπινη κατανάλωση (2 000 τόνοι) και για το άλλο τμήμα (30 000 τόνοι) που δεν προορίζονται για ανθρώπινη κατανάλωση.
Οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1342/2003 καθώς και (ΕΚ) αριθ. 1301/2006 της Επιτροπής (6) εφαρμόζονται με την επιφύλαξη των διατάξεων του παρόντος κανονισμού.
Άρθρο 2
Για τη θέση σε ελεύθερη κυκλοφορία των προϊόντων που αναφέρονται στο άρθρο 1, οι αιτήσεις πιστοποιητικού εισαγωγής υποβάλλονται σε κάθε κράτος μέλος τα εκδιδόμενα πιστοποιητικά ισχύουν σε όλη την Κοινότητα.
Άρθρο 3
1. Η αίτηση πιστοποιητικού εισαγωγής γίνεται αποδεκτή εφόσον:
α)
συνοδεύεται από το πρωτότυπο που πιστοποιητικού το οποίο εκδίδουν οι αρμόδιες αρχές τις ενδιαφερόμενης χώρας και με το οποίο πιστοποιείται η προέλευση του εμπορεύματος σύμφωνα με το υπόδειγμα το οποίο περιλαμβάνεται στο παράρτημα Ι. Το πιστοποιητικό αυτό δεν απαιτείται ωστόσο για την εισαγωγή προϊόντων προερχομένων από την Κίνα, τα οποία αναφέρονται στο άρθρο 1 πρώτο εδάφιο στοιχείο β)·
β)
συνοδεύεται από την απόδειξη, με μορφή αντιγράφου φορτωτικής, ότι το εμπόρευμα φορτώθηκε στο έδαφος της τρίτης χώρας καταγωγής και μεταφέρθηκε στην Κοινότητα με το πλοίο το οποίο αναφέρεται στην αίτηση και, στην περίπτωση κατά την οποία η τρίτη αυτή χώρα δεν έχει άμεση πρόσβαση στη θάλασσα, εφόσον προσκομίζεται και ένα έγγραφο διεθνούς μεταφοράς το οποίο πιστοποιεί τη μεταφορά του εμπορεύματος από τη χώρα καταγωγής στον λιμένα φόρτωσης·
γ)
για τα προϊόντα τα οποία προέρχονται από την Ινδονησία και την Κίνα, εφόσον συνοδεύονται αντιστοίχως από τα πιστοποιητικά για την εξαγωγή τα οποία αναφέρονται στο κεφάλαιο ΙΙ, τα οποία εκδίδουν οι αρχές των χωρών αυτών, δεόντως συμπληρωμένα, σύμφωνα με τα υποδείγματα που περιλαμβάνονται στα παραρτήματα ΙΙ και ΙΙΙ. Το πρωτότυπο των πιστοποιητικών αυτών παραμένει στην κατοχή του οργανισμού που εκδίδει το πιστοποιητικό εισαγωγής. Ωστόσο, στην περίπτωση κατά την οποία η αίτηση πιστοποιητικού εισαγωγής αφορά μέρος μόνον της ποσότητας που περιλαμβάνεται στο πιστοποιητικό εξαγωγής, ο οργανισμός έκδοσης αναφέρει στο πρωτότυπο την ποσότητα για την οποία χρησιμοποιήθηκε το πρωτότυπο και, αφού το σφραγίσει, το παραδίδει στον ενδιαφερόμενο. Μόνον οι ποσότητες που αναφέρονται στο τετραγωνίδιο 7 του ινδονησιακού πιστοποιητικού για την εξαγωγή και στο τετραγωνίδιο 9 του κινεζικού πιστοποιητικού για την εξαγωγή, αντιστοίχως, λαμβάνονται υπόψη για την έκδοση του πιστοποιητικού εισαγωγής·
δ)
αφορά ποσότητα η οποία δεν υπερβαίνει την ποσότητα που αναφέρεται στα έγγραφα τα οποία περιλαμβάνονται στα στοιχεία α), β) και γ).
2. Οι αιτήσεις πιστοποιητικών εισαγωγής οι οποίες υποβάλλονται με στόχο τη θέση σε ελεύθερη κυκλοφορία προϊόντων τα οποία χρησιμοποιούνται για ανθρώπινη κατανάλωση και τα οποία υπάγονται στους κωδικούς ΣΟ 0714 10 91 και 0714 90 11, δεν μπορούν να αναφέρονται σε ποσότητα ανώτερη από 150 τόνους ανά ενδιαφερόμενο ο οποίος ενεργεί για λογαριασμό του.
ΚΕΦΑΛΑΙΟ ΙΙ
ΠΙΣΤΟΠΟΙΗΤΙΚΑ ΓΙΑ ΤΗΝ ΕΞΑΓΩΓΗ
Άρθρο 4
1. Τα πιστοποιητικά για την εξαγωγή τα οποία εκδίδονται από τις αρχές της Ινδονησίας και της Κίνας εκδίδονται στα αγγλικά.
2. Το πρωτότυπο και τα αντίγραφά του συμπληρώνονται είτε στη γραφομηχανή, είτε με το χέρι. Στην τελευταία αυτή περίπτωση, θα πρέπει να συμπληρώνονται με μελάνι και με τυπογραφικούς χαρακτήρες.
3. Σε κάθε πιστοποιητικό για την εξαγωγή δίδεται από την αρχή ένας αριθμός προτεραιότητας. Επίσης, περιλαμβάνει σε ένα τετραγωνίδιο στο πάνω μέρος της σελίδας, έναν αριθμό πιστοποιητικού. Τα αντίγραφα φέρουν τους ίδιους αριθμούς με το πρωτότυπο.
Άρθρο 5
1. Τα πιστοποιητικά για την εξαγωγή ισχύουν 120 ημέρες από την ημερομηνία έκδοσής τους. Η ημερομηνία έκδοσης πιστοποιητικού υπολογίζεται στην προθεσμία ισχύος του πιστοποιητικού αυτού.
Ισχύουν μόνον εφόσον τα τετραγωνίδια έχουν δεόντως συμπληρωθεί και έχουν θεωρηθεί, σύμφωνα με τις αναφερόμενες υποδείξεις. Οι ποσότητες πρέπει να αναφέρονται με αριθμούς και με γράμματα.
2. Τα πιστοποιητικά εξαγωγής θεωρείται ότι έχουν δεόντως θεωρηθεί εφόσον αναφέρουν την ημερομηνία της έκδοσής τους και εφόσον φέρουν τη σφραγίδα των οργανισμών έκδοσης και την υπογραφή των ατόμων τα οποία έχουν εξουσιοδοτηθεί να τα υπογράφουν.
ΚΕΦΑΛΑΙΟ ΙΙΙ
ΠΙΣΤΟΠΟΙΗΤΙΚΑ ΕΙΣΑΓΩΓΗΣ
Άρθρο 6
Η αίτηση πιστοποιητικού εισαγωγής και το πιστοποιητικό περιλαμβάνουν:
α)
στο τετραγωνίδιο 8, την τρίτη χώρα από την οποία προέρχεται το εν λόγω προϊόν.
Με το πιστοποιητικό αναλαμβάνεται η υποχρέωση εισαγωγής από τη χώρα αυτή·
β)
στο τετραγωνίδιο 24, μία από τις ενδείξεις που αναγράφονται στο παράρτημα IV·
γ)
στο τετραγωνίδιο 20, το όνομα του πλοίου στο οποίο έχει φορτωθεί ή με το οποίο μεταφέρθηκε στη Κοινότητα το εμπόρευμα καθώς και τον αριθμό του πιστοποιητικού καταγωγής που υποβλήθηκε, και στην περίπτωση προϊόντων προερχομένων από την Ινδονησία ή την Κίνα, τον αριθμό και την ημερομηνία του ινδονησιακού ή κινεζικού πιστοποιητικού εξαγωγής, αντιστοίχως.
Άρθρο 7
1. Κατά παρέκκλιση από το άρθρο 12 του κανονισμού (ΕΚ) αριθ. 1342/2003, το ποσόν της εγγύησης της σχετικής με το πιστοποιητικό εισαγωγής είναι 20 ευρώ ανά τόνο.
Ωστόσο, στην περίπτωση προϊόντων τα οποία προέρχονται από την Κίνα, το ποσόν της εγγύησης είναι 5 ευρώ ανά τόνο.
2. Στην περίπτωση κατά την οποία, λόγω της εφαρμογής του άρθρου 8 παράγραφος 4, η ποσότητα για την οποία εκδόθηκε το πιστοποιητικό είναι κατώτερη από εκείνην για την οποία ζητήθηκε, αποδεσμεύεται η εγγύηση η οποία αντιστοιχεί στη διαφορά.
3. Δεν εφαρμόζονται οι διατάξεις του άρθρου 5 παράγραφος 1 τέταρτη περίπτωση του κανονισμού (ΕΚ) αριθ. 1291/2000.
Άρθρο 8
1. Οι αιτήσεις πιστοποιητικών υποβάλλονται στις αρμόδιες αρχές όλων των κρατών μελών κάθε εβδομάδα από τη Δευτέρα έως την Τετάρτη, έως τις 13:00.
Ωστόσο, η πρώτη υποβολή αιτήσεων του έτους πραγματοποιείται την πρώτη εργάσιμη ημέρα του Ιανουαρίου.
2. Για τα προϊόντα τα οποία προέρχονται από την Ινδονησία ή την Κίνα, οι αιτήσεις πιστοποιητικού μπορούν να αφορούν τις εισαγωγές οι οποίες θα πραγματοποιηθούν στο πλαίσιο του επόμενου χρόνου, εφόσον έχουν υποβληθεί τον Δεκέμβριο, με βάση ένα πιστοποιητικό εξαγωγής το οποίο έχει εκδοθεί στη διάρκεια του εν λόγω έτους από τις αρχές της Ινδονησίας ή της Κίνας.
3. Τα κράτη μέλη κοινοποιούν στην Επιτροπή, την επόμενη ημέρα από την κατάθεση της αίτησης και το αργότερο έως τις 13:00 της Πέμπτης που έπεται της προθεσμίας κατάθεσης της αίτησης η οποία προβλέπεται στην παράγραφο 1 πρώτο εδάφιο, τα ακόλουθα στοιχεία:
α)
τις συνολικές ποσότητες τις οποίες αφορούν οι αιτήσεις πιστοποιητικών ανά καταγωγή και ανά κωδικό προϊόντος·
β)
τον αριθμό του πιστοποιητικού καταγωγής που υποβάλλεται και τη συνολική ποσότητα η οποία περιλαμβάνεται στο πρωτότυπο του εγγράφου ή σε απόσπασμά του·
γ)
τα στοιχεία των πιστοποιητικών εξαγωγής που εκδίδονται από τις αρχές της Ινδονησίας ή της Κίνας και τις αντίστοιχες ποσότητες, καθώς και το όνομα του πλοίου.
4. Το πιστοποιητικό εισαγωγής εκδίδεται την τέταρτη εργάσιμη ημέρα που έπεται της κοινοποίησης η οποία αναφέρεται στην παράγραφο 3.
5. Τα πιστοποιητικά για την εισαγωγή προϊόντων καταγωγής Ινδονησίας ή Κίνας, για τα οποία οι αιτήσεις υποβλήθηκαν τον Δεκέμβριο, για τον επόμενο χρόνο, δεν εκδίδονται πριν την πρώτη εργάσιμη ημέρα του Ιανουαρίου του εν λόγω έτους.
Άρθρο 9
Με την επιφύλαξη της εφαρμογής του άρθρου 10 παράγραφος 2 του παρόντος κανονισμού και, κατά παρέκκλιση από το άρθρο 8 παράγραφος 4 του κανονισμού (ΕΚ) αριθ. 1291/2000, η ποσότητα η οποία τίθεται σε ελεύθερη κυκλοφορία δεν μπορεί να είναι ανώτερη από εκείνη η οποία αναφέρεται στα τετραγωνίδια 17 και 18 του πιστοποιητικού εισαγωγής· ο αριθμός «0» εγγράφεται για το σκοπό αυτό στο τετραγωνίδιο 19 του πιστοποιητικού.
Άρθρο 10
1. Για τα προϊόντα τα προερχόμενα από την Ινδονησία, εφόσον διαπιστώνεται ότι οι ποσότητες οι οποίες πράγματι εκφορτώθηκαν για μια ορισμένη παράδοση είναι ανώτερες από εκείνες που αναφέρονται στο ή τα πιστοποιητικά εισαγωγής τα οποία εκδόθηκαν για την παράδοση αυτή, οι αρμόδιες αρχές έκδοσης του ή των εν λόγω πιστοποιητικών εισαγωγής, μετά από αίτηση του εισαγωγέα, κοινοποιούν ηλεκτρονικά, κατά περίπτωση, και το συντομότερο δυνατό, στην Επιτροπή τον ή τους αριθμούς πιστοποιητικών για την ινδονησιακή εξαγωγή, τον ή τους αριθμούς πιστοποιητικών εισαγωγής, την πλεονάζουσα ποσότητα καθώς και το όνομα του πλοίου.
Η Επιτροπή έρχεται σε επαφή με τις αρχές της Ινδονησίας προκειμένου να καταρτισθούν νέα πιστοποιητικά για την εξαγωγή. Στο μεταξύ, οι πλεονασματικές ποσότητες δεν δύνανται να τεθούν στο εμπόριο εφόσον δεν έχουν υποβληθεί τα νέα πιστοποιητικά εισαγωγής για τις εν λόγω ποσότητες. Τα νέα αυτά πιστοποιητικά εισαγωγής εκδίδονται σύμφωνα με τους όρους που καθορίζονται στο άρθρο 8.
2. Ωστόσο, κατά παρέκκλιση από την παράγραφο 1, εφόσον διαπιστώνεται ότι οι πλεονάζουσες ποσότητες οι οποίες εκφορτώθηκαν δεν υπερβαίνουν το 2 % εκείνων οι οποίες καλύπτονται από τα πιστοποιητικά εισαγωγής που έχουν εκδοθεί και τα οποία ανταποκρίνονται στα πιστοποιητικά για την εξαγωγή που έχουν χορηγηθεί για το εν λόγω πλοίο, οι αρμόδιες αρχές του κράτους μέλους στο οποίο πρόκειται να τεθούν στο εμπόριο, κατόπιν αιτήσεως του εισαγωγέως, εξουσιοδοτούν τη θέση σε ελεύθερη κυκλοφορία των πλεοναζουσών αυτών ποσοτήτων κατόπιν πληρωμής τελωνειακού δασμού, το ανώτερο ύψος του οποίου φθάνει το 6 % κατ’ αξία και τη σύσταση από τον εισαγωγέα εγγύησης ποσού ίσου προς τη διαφορά η οποία υφίσταται ανάμεσα στον πλήρη τελωνειακό δασμό και το δασμό που πληρώθηκε.
Η Επιτροπή, αμέσως μόλις λάβει τα στοιχεία τα οποία αναφέρονται στην παράγραφο 1 πρώτο εδάφιο, έρχεται σε επαφή με τις αρχές της Ινδονησίας προκειμένου να καταρτισθούν τα νέα πιστοποιητικά για την εξαγωγή.
Η εγγύηση αποδεσμεύται αφού προσκομιστεί στις αρμόδιες αρχές του κράτους μέλους, στο οποίο τίθεται στο εμπόριο το προϊόν, συμπληρωματικό πιστοποιητικό εισαγωγής για την πλεονάζουσα ποσότητα. Δεν είναι υποχρεωτικό να συνοδεύεται η αίτηση για το πιστοποιητικό αυτό από σύσταση εγγύησης σχετικής με το πιστοποιητικό που αναφέρεται στο άρθρο 15 παράγραφος 2 του κανονισμού (ΕΚ) αριθ. 1291/2000 και στο άρθρο 7 του παρόντος κανονισμού. Το πιστοποιητικό αυτό εκδίδεται σύμφωνα με τους όρους που ορίζονται στο άρθρο 8 του παρόντος κανονισμού και κατόπιν προσκομίσεως ενός ή περισσοτέρων νέων πιστοποιητικών για την εξαγωγή τα οποία εκδίδονται από τις αρχές της Ινδονησίας για την εν λόγω πλεονασματική ποσότητα. Το συμπληρωματικό πιστοποιητικό εισαγωγής περιλαμβάνει επιπλέον στο τετραγωνίδιο 20 μία από τις ενδείξεις οι οποίες αναγράφονται στο παράρτημα V.
Η εγγύηση καταπίπτει για τις ποσότητες για τις οποίες δεν προσκομίζεται, εντός προθεσμίας τεσσάρων μηνών, συμπληρωματικό πιστοποιητικό εισαγωγής, με εξαίρεση τις περιπτώσεις ανωτέρας βίας, αρχής γενομένης από την ημερομηνία αποδοχής της δήλωσης θέσης σε ελεύθερη κυκλοφορία, η οποία αναφέται στο πρώτο εδάφιο.
Αφού καταχωρηθεί και θεωρηθεί από την αρμόδια αρχή το συμπληρωματικό πιστοποιητικό εισαγωγής, κατά την αποδέσμευση της εγγύησης, το πιστοποιητικό αυτό αποστέλλεται στον οργανισμό έκδοσης το συντομότερο δυνατό.
3. Η εφαρμογή των διατάξεων που προβλέπονται στις παραγράφους 1 και 2 δεν παρέχει δικαίωμα στην εισαγωγή ποσοτήτων εμπορευμάτων τα οποία υπερβαίνουν το συνολικό όγκο της ποσόστωσης που έχει χορηγηθεί για το εν λόγω έτος. Εάν, κατά την έκδοση ενός συμπληρωματικού πιστοποιητικού εισαγωγής, πιστοποιηθεί ότι υπάρχει υπέρβαση του συνολικού αυτού όγκου, η ποσότητα η οποία αποτελεί αντικείμενο αυτού του συμπληρωματικού πιστοποιητικού αφαιρείται από το συνολικό όγκο της επιτρεπομένης ποσόστωσης για τον επόμενο χρόνο.
Άρθρο 11
Οι ποσότητες προϊόντων τις οποίες αφορά εκδοθέν πιστοποιητικό εισαγωγής καταλογίζονται, αφού αφαιρεθούν από το συνολικό όγκο ο οποίος έχει επιτραπεί για το έτος έκδοσης των εν λόγω πιστοποιητικών.
Τα πιστοποιητικά που εκδίδονται δυνάμει του παρόντος κανονισμού ισχύουν σε όλη την Κοινότητα για εξήντα ημέρες από την ημερομηνία της πραγματικής έκδοσής τους, κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000.
Ωστόσο, τα πιστοποιητικά τα οποία εκδίδονται για προϊόντα προερχόμενα από την Ινδονησία ή την Κίνα ισχύουν έως την τελευταία ημέρα ισχύος του πιστοποιητικού για την εξαγωγή συν 30 ακόμα ημέρες.
Η τελευταία ημέρα ισχύος των πιστοποιητικών εισαγωγής δεν δύναται να έπεται της 31ης Δεκεμβρίου του έτους έκδοσης.
Άρθρο 12
Ο κανονισμός (ΕΚ) αριθ. 2449/96 καταργείται.
Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας που εμφαίνεται στο παράρτημα VΙΙ.
Άρθρο 13
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε καθε κράτος μέλος.
Βρυξέλλες, 15 Ιανουαρίου 2008.

Labels: 3
13
18
17